text: Et lille kort rejste...
  04 september 2013 kl. 13.50
  Sydtrafik rejser for tiden på charmeturné med det nye Rejsekort, som de vil have folk til at bruge. Om 10 dage er det nemlig slut med at købe de gamle pap-klippekort i det gamle Vejle Amt.
  I går var de i Vejle, og i dag er de i Fredericia for at fortælle om kortet.
  Baggrunden er, at salget af det gamle papklippekort stopper den 15. september. Hvis man har et klippekort til busserne kan det dog bruges helt til marts næste år.
  
  Det lille kort
  I Sønderjylland kommer Rejsekortet den 1. december. Samme dag er det slut med det gamle chipkort i Sønderjylland.
  Rejsekortet er et lille kort, som skal skannes, når rejsen begynder - og når den er slut. Derefter regner en computer selv ud, hvad turen koster - og trækker pengene på din konto.
  Rejsekortet har været meget udskældt, men nu menes de værste børnesygdomme at være overstået. Og alt i alt skulle det være en fordel for passagererne, som altid er sikre på at få den billigste rejse. Og rejsekortet kan bruges mellem busser og tog.
  